過中書元舍人山齋
作者：宋之問
朝代：唐

paragraphs: 元侯松子賓，寓此掖垣職。
移疾多暇豫，孤齋恣閑息。
修逕接大野，重巒跨南北。
具物芬榮時，登攀各可極。
林間百鳥變，郊外千花織。
秦嶺似雲橫，周原如黛飾。
洛中昔遊衍，常聞故園憶。
清言盡場圃，嘉話數耘植。
夢想恒載馳，松篁若舊識。
酒情忽無限，琴意忻有得。
更閱青谿詩，逾勵丹霞食。
貴者日已遠，幸君惠容色。
朅來休潁陽，任予孤且直。
（同前見《大典》卷二五三九。
）。